
      Private veier

      – et uanmodet fellesskap

   
      Forord

      
         
            Denne boken er skrevet som en veiledning for drift av de mange veilag og velforeninger der private veier drives i fellesskap
                  mellom brukerne. Det er brukernes felles drift av boligvei og hyttevei som er kjernesaken i det jeg beskriver. Andre måter
                  å drive private veier på, som grunneierbasert veidrift, eller veidrift basert på et eierskap til veianlegget uavhengig av
                  grunneier, går jeg lite inn på.

            Jeg bruker min egen uttrykksform med en fortellende stil, og jeg har en juridisk innfallsvinkel. Det har vært en målsetting
                  å gjøre boken lesbar og anvendelig for legfolk og gi veiledning for de utallige veilag og velforeninger som drifter private
                  veier, samt de enkelte veibrukere og avgjørelsesorganer. Jeg ser også mot kommunene og grensesnittet mellom private veier
                  og kommunale veier. Det stoffet jeg tar opp i bokens forskjellige kapitler er utvalgte emner. Jeg går i liten grad inn på
                  lovfortolkningsspørsmål – der må man søke etter svar i veilovkommentarene, og jeg ser ingen grunn til å «resirkulere» det
                  jeg allerede har skrevet annetsteds. Prosessuelle forhold tar jeg ikke opp, som prosessuelle forskjeller mellom veilov, servituttlov
                  og jordskiftelov. Privat parkeringsregulering på private veier med tilhørende private parkeringsplasser berører jeg bare kort,
                  men nevner her at det er gitt et nytt parkeringsregelverk som trådte i kraft den 1. januar 2017. Forholdet til jordskifteloven
                  behandler jeg ikke, annet enn for enkelte spørsmål. Refusjon etter plan- og bygningsloven har ingenting å gjøre med det som
                  er mitt tema, og berøres derfor ikke. Jeg er bevisst på at jeg gir få henvisninger til rettsavgjørelser fra underrettene,
                  idet slike henvisninger lett kan oppfattes med høy grad av generell autoritet, istedenfor hva de er, nemlig konkrete avgjørelser
                  fra sak til sak, men jeg referer til rettspraksis i den utstrekning jeg mener det er relevant. Mange av de gamle skjønnssakene
                  springer også rett til konklusjonen uten noen begrunnelse eller premisser. Jeg gir altså ingen komplett fremstilling av den
                  juridiske situasjon rundt private veier – jeg går bare i liten grad inn på servituttspørsmål, dvs. læren om fremmed råderett
                  over fast eiendom. Dét ligger utenfor bokens emne, men det er umulig helt å la være å berøre servituttspørsmål. Jeg har ikke
                  foretatt noen systematisk undersøkelse av underrettspraksis og teori for å finne stoff til boken, men jeg referer til rettspraksis
                  i den utstrekning jeg kjenner avgjørelser og mener den er relevant. De kildene som er mine hovedreferanser, er generelt juridisk
                  bakgrunnsstoff, egen erfaring og arbeid med veiloven gjennom mitt yrkesaktive liv samt alle de praktiske eksempler som er
                  blitt meg forelagt gjennom årene av klienter, av advokatkollegaer og av tjenestemenn i forvaltningen som har ønsket å drøfte
                  spesielle saker. I bunn ligger min medvirkning under lovrevisjonsarbeidet fra 1996 og det årelange arbeidet med kommentarutgavene
                  til veiloven (siste reviderte utgave kom i 1997) – samt det løpende arbeidet med kommentarer i Gyldendal Rettsdata.

            Veiloven ble forberedt på 1950-tallet og vedtatt i 1963. Omtrent samtidig ble den første bygningsloven utarbeidet. Veiloven
                  er en vanskjøttet og svak lov, og deler av bestemmelsene bærer fremdeles preg av sin tids statlige «kommandotenkning». Den
                  ødeleggende tvisten mellom veilovkomiteen og departementet, og departementets inngripende omarbeidelse av lovutkastet er fremdeles
                  synlig i lovens tekst og har etterlatt haltende formuleringer og uklarheter. Loven har aldri hatt noen gjennomgående revisjon,
                  bortsett fra spredte bestemmelser og kapitlet om private veier. Endringene som ellers er gjort har vært resultatet av politisk
                  saltomortale, rettskrivning, nødsarbeide, lappverk og tilpasninger til det øvrige lovverket. Enkelte avgjørelser fra Høyesterett
                  som burde vært fulgt opp i lovarbeidet er oversett. Departementet som er øverste samferdselsmyndighet for riksveinettet synes
                  å ha oversett at veiloven også er de mer enn 400 kommunenes verktøy i vei- og trafikkarbeidet og at livet langs en kommunal
                  vei er ganske forskjellig fra livet langs europaveiene. I den tidsperiode som har passert siden veiloven og bygningsloven
                  ble vedtatt, har plan- og bygningsloven gjennomgått flere omfattende revisjoner. En styrket kommuneadministrasjon og lokal
                  avgjørelsesmyndighet også i riks- og fylkesveispørsmål kan reise spørsmål om man egentlig ønsker at enkelte bestemmelser i
                  veiloven burde overføres til et eget kapittel i plan- og bygningsloven. Det er grunn til å spørre om myndighetsoverføringer
                  alltid har vært så vellykket.

            Min plan med denne boken er å gi et bidrag til å avklare en del rettsforhold knyttet til private veier, idet dette ofte er
                  problematisk veibrukerne imellom, mellom veibrukere og øvrige rettighetshavere, med veiens naboer og med offentlig myndighet.
                  Jeg vil forklare forskjellen mellom en offentlig vei og en privat vei, og grensesnittet privat vei mot kommunal vei og privat
                  eiendom. Jeg ser på hvem som har juridisk rett til å ferdes på veien og hvem som kan ekskluderes fra ferdsel – at ansvaret
                  for å holde veien åpen og i brukbar stand er et felles økonomisk ansvar for brukerne, og hvordan dette ansvaret kan forvaltes
                  av brukerne og hvorledes det økonomiske ansvaret skal fordeles blant brukerne. Jeg vil forklare bompengesystemet på private
                  veier. Videre vil jeg forklare grunntrekkene i en skadesituasjon der veien og veibanen kan være skadeårsak med et påfølgende
                  erstatningsansvar, og der veien påføres skade av en veibruker. Her tar jeg også for meg de oftest forekommende skadesituasjoner
                  som oppstår langs veien.

            Fremfor alt ber jeg kritiske lesere ha meg unnskyldt: Dette er ikke et vitenskapelig verk, men en bok basert på erfaring gjennom
                  mange års praksis, og manuskriptet er skrevet ved siden av full jobb og over ganske mange år. Jeg håper boken vil kunne anspore
                  til større interesse for emnet på universitetene, og jeg nevner da straks at mastergradsoppgaven om veiprivatisering av Linn
                  Vårhus Sørhaug (2014) er et lys i mørke! Håpet er også at boken vil være til nytte for praktikere som meg selv, og for de
                  mange brukere av private veier. Jeg har mange å takke for hjelp til gjennomgang av manus og for nyttige tips, rettelser og
                  bidrag. Spesielt nevner jeg Tore Elnæs og Harald Håkonsen for innspill og gjennomgang. En særskilt takk til Bente Nygren for
                  hjelp knyttet til veitrafikklovgivningen og til Ann-Janette Hansen for hjelp knyttet til vannressursloven og forurensningsloven.
                  I den grad boken er blitt mislykket og fremmer vranglære, legger jeg litt av skylden på mine hjelpere, som ikke stanset meg
                  i tide.

            Den lange, lange sti over myrene og ind i skogene hvem har trakket op den? Manden, mennesket, den første som var her. Det
                  var ingen sti før ham. Siden fulgte et og andet dyr de svake spor over moer og myrer og gjorde dem tydeligere, og siden igjen
                  begynte en og anden lap å snuse stien op og gå den når han skulde fra fjæld til fjæld og se til sin ren. Slik blev stien til
                  gjennem den store almenning som ingen eiet, det herreløse land.

            (Fra Knut Hamsun: Markens grøde)

         

      

      
         
            Vakrere skildring av en privat vei finnes vel ikke.

            Men om det var våre firbente venner som fulgte i menneskets spor eller omvendt, kan vel diskuteres. Den store foregangsmann
                  fremfor noen når det gjelder veibygging i vårt land – Frederik Stang, også kalt «Løftestangen», var nok mer realistisk i sin
                  beskrivelse av nordmenn som veiplanleggere og veibyggere med sin uttalelse om at nordmenn bygget vei der geita hadde gått
                  foran.

         

      

   
      Rettskildene

      
         
            Hvor skal vi søke for å finne frem til rettsreglene om det private veifellesskap? De viktigste lovbestemmelsene finner vi i lov om vegar av 21. juni 1963 nr. 23, særlig kapittel VII. (I teksten henviser jeg til veiloven, eller hvis jeg nøyer meg med å vise til en paragraf uten konkret lovnavn er det alltid veiloven det gjelder.) For å forstå
                  det nærmere innhold i dagens lovtekst kan vi støtte oss på forarbeidene til veiloven av 1963 og på den tidligere lov om vegvesenet av 21. juni 1912. Forarbeidene til veiloven er: Innstilling
                  fra Veglovkomiteen av 1951, oppnevnt ved kgl. res. 30. mai 1951, avgitt 6. mars 1957 (i teksten nøyer jeg meg med å henvise
                  til innstillingen); Ot.prp. nr. 53 (1961–62) om ny veglov; Innst. O. XIV (1963–64); Forhandlinger i Odelstinget 1963 om ny veglov, og forhandlinger
                  i Lagtinget i 1963 om ny veglov. Endringer som angikk bestemmelsene om private veier m.m. ble sanksjonert 1. mars 1996. Forarbeider:
                  Ot.prp. nr. 60 (1994–95) og Innst. O. nr. 14 (1995–96). Ny jordskiftelov av 21. juni 2013 nr. 100 trådte i kraft 1. januar
                  2016 og det er nå jordskifteretten som tar avgjørelser og holder skjønn etter veiloven kapittel VII.

            Bompengebestemmelsen i veiloven § 56 kom inn i loven som en flytting av bestemmelsen fra friluftsloven, og forarbeidene til
                  friluftsloven § 5 er derfor verdifulle for å forstå veiloven § 56. Se Ot.prp. nr. 2 (1957) til lov om friluftslivet av 28. juni
                  1957 nr. 16.

            Det er lite domstolpraksis å støtte seg på. Selv om det finnes avgjørelser både fra jordskifteretten, skjønnsretten og tingretten,
                  er dette avgjørelser som domineres av den konkrete situasjon som er oppe. Flere av de avgjørelser jeg har lest, røper at dommeren
                  har mangelfull forståelse for det spørsmål som blir behandlet, og dette kan være bakgrunnen for at praktikere har sendt meg
                  avgjørelser. Vi finner få avgjørelser fra lagmannsretten som kan veilede om lovforståelsen og gi generell avklaring om rettstilstanden,
                  og det finnes grove overtramp også i rettsavgjørelser fra lagmannsretten. Det er svært få avgjørelser fra Høyesterett som
                  er relevante. Når vi vet at striden rundt felles drift av private veier er ganske stor, så må vi nok søke forklaring på den
                  manglende domstolavklaring i det høye kostnadsnivået det er å føre en tvistesak for retten, og det faktum at disse tvistesakene
                  tross alt gjelder småpenger i de aller fleste tilfeller.

            Utenom veilovens bestemmelser er de viktigste tilgrensende rettsområdene tingsretten, avtaleretten, foreningsretten og plan-
                  og bygningsretten.

            Vi har så å si ingen myndighetsveiledning eller myndighetspraksis i disse sakene. Veiloven administreres av Samferdselsdepartementet
                  og Vegdirektoratet, men siden disse offentlige organer har svært liten myndighetsutøvelseskompetanse over det private veinettet,
                  så er det i veivesenet lite erfaring å kunne støtte seg på. Kommunene vil gjennom arealplanlegging og behandling av søknader
                  opp mot plan- og bygningsloven, berøre privatvei-fellesskapet, men man må forvente at om man retter spørsmål til kommunens
                  administrasjon om forvaltning av private veier, så blir de der livende redde for å vikle seg inn i tvistigheter, og man må
                  regne med å få det svar at dette er en tvist på det privatrettslige området som kommunen ikke legger seg opp i.

            Det er litt litteratur å støtte seg på. 1912-loven ble kommentert av byråsjef C.W. Bang og kontorsjef H. Kolle. Annen utgave
                  kom i 1947 og ble en klassiker i det vei-juridiske fagmiljø. Boken Vegloven med kommentarer av Otto Arnulf og Erik Gauer ble først utgitt i 1984. Annen utgave kom i 1989 og tredje utgave kom i 1997. Gyldendal Rettsdata,
                  Norsk Lovkommentar, er et oppslagsverk som er tilgjengelig på internett for abonnenter. Lovkommentarene til veilovens bestemmelser
                  på Rettsdata er nå gitt av Erik Gauer og Tore Elnæs. Anvendt litteratur ellers i fremstillingen er Geir Woxholth, Foreningsrett, 3. utg. 2008 og Avtalerett, 10. utg. 2017; Thor Falkanger: Fast eiendoms rettsforhold, 5. utg 2016; Nils Nygaard, Skade og ansvar 6. utg, 2007. 

            Sedvanerett kan ha betydning både innad i det enkelte lag eller velforening – særlig til utfylling av vedtekter og avtaler
                  om driftsmåten i laget – og regionalt om praktiseringen av lovens fordelingsbestemmelser i distriktet og kommunen. Det er
                  sjelden jeg har sett utslag av dette i praksis, men jeg tror nok likevel at folk praktiserer sedvane uten å tenke på rettskildelæren
                  slik juristen gjør. Et eksempel jeg erfarte i min egen hjemkommune under en samtale med kommunal tjenestemann, var utsagnet
                  om at i denne kommunen var det slik at i alle veilag knyttet til boligstrøk var grunneierbeføyelsene av veigrunnen å anse
                  som overlatt til veilagets forvaltning. Om dette ville stå seg for domstolen vet vi ikke før det er prøvet.

